Heckler & Koch G3
Heckler & Koch G3 (Gewehr 3) on valitava tuleseadega, NATO padrunile 7.62×51mm (täisvõimsusega padrun) kohandatud Lääne-Saksa automaatvintpüss. Heckler & Koch arendas G3 1950. aastatel välja koostöös Hispaania riikliku relvatootmisettevõttega CETME. Aastate jooksul eksporditi automaatpüssi G-3 enam kui 70 riiki ning vähemalt 15 riigis toodeti seda litsentsi alusel. Kokku valmistati ligi 7 800 000 G3 relva. G3 edu tõttu kasutas Heckler & Koch selle tööpõhimõtet veel mitme relva juures: 5.56x45mm HK33/HK53, 9x19mm püstolkuulipilduja MP5 ja mõneti ka 7.62x51mm kuulipilduja HK21. G3 oli Bundeswehris kasutusel 1990. aastateni, kuni see asendati ründepüssiga Heckler & Koch G36. Eesti kaitseväes on olnud kasutusel G3 Rootsis toodetud variant AK 4.